CELEX: 52015PC0356
Language: et
Date: 2015-07-23
Title: Ettepanek: NÕUKOGU OTSUS, millega määratakse kindlaks Euroopa Liidu nimel Maailma Kaubandusorganisatsiooni teenustekaubanduse nõukogus võetav seisukoht seoses WTO liikmete poolt teatatud selliste soodustuste heakskiitmisega, mida kohaldatakse vähim arenenud riikide muude kui teenustekaubanduse üldlepingu XVI artiklis kirjeldatud teenuste ja teenuseosutajate suhtes

EUROOPA KOMISJON
            Brüssel,23.7.2015
            COM(2015) 356 final
            2015/0156(NLE)
            Ettepanek:
            NÕUKOGU OTSUS,
            millega määratakse kindlaks Euroopa Liidu nimel Maailma Kaubandusorganisatsiooni teenustekaubanduse nõukogus võetav seisukoht seoses WTO liikmete poolt teatatud selliste soodustuste heakskiitmisega, mida kohaldatakse vähim arenenud riikide muude kui teenustekaubanduse üldlepingu XVI artiklis kirjeldatud teenuste ja teenuseosutajate suhtes
            
               
         
         
            
               SELETUSKIRI
            
            
               1.ETTEPANEKU TAUST
            
            
               Ettepaneku põhjused ja eesmärgid
            
            
               Kavandatud nõukogu otsus on esimene etapp, et viia ellu WTO ette nähtud vähim arenenud riikide vabastamine teenuste eest tasumisest. Teenuste eest tasumisest vabastamine
                  1
                võimaldab WTO liikmetel kohaldada vähim arenenud riikidele teenuste suhtes ühepoolseid soodustusi ja selle tingimus on, et teenustekaubanduse nõukogu kiidab heaks soodustused, millest teatatakse ja mida kohaldatakse muude kui teenustekaubanduse üldlepingu (GATS) XVI artiklis kirjeldatud meetmete suhtes. Kavandatud nõukogu otsusega määratakse kindlaks komisjoni poolt Euroopa Liidu nimel teenustekaubanduse nõukogus võetav seisukoht.
            
            
               Kavandatud nõukogu otsuses ei käsitleta kohtlemist, mida EL ise kavatseb kohaldada vähim arenenud riikide suhtes ja mis oleks teenuste eest tasumisest vabastamise teostamise järgmine etapp. Kavandatavat kohtlemist, millest teenustekaubanduse nõukogu teavitatakse ja mida kavatsetakse kohaldada vähim arenenud riikide suhtes, valmistatakse praegu ette vastavalt lähenemisviisile, mille üle toimus arutelu liikmesriikidega ja mida tutvustati WTO liikmetele 5. veebruaril 2015 toimunud teenustekaubanduse nõukogu kõrgetasemelisel kohtumisel.
            
            
               Kooskõla poliitikavaldkonnas kehtivate sätete ja liidu muude tegevuspõhimõtetega
            
            
               Balil toimunud üheksandal WTO ministrite konverentsil ühines Euroopa Liit kokkuleppega, mille kohaselt vabastatakse vähim arenenud riigid teenuste eest tasumisest. EL on pühendunud edu saavutamisele 2015. aasta detsembris Nairobis toimuval kümnendal WTO ministrite konverentsil ning otsustavate edusammude tegemisele Doha arenguvooru läbirääkimistel ja Bali tulemustepaketi, sealhulgas vähim arenenud riike käsitlevate sätete rakendamisele. Kavandatud nõukogu otsus on osa Bali rakendusprotsessist.
            
            
               Muude WTO liikmete poolt teatatud soodustuste heakskiitmisega toetatakse vähim arenenud riikide majandusarengut ja aidatakse saavutada aluslepingu eesmärke, mille kohaselt EL aitab kaasa maailmakaubanduse harmoonilisele arengule ning töötab välja ja viib ellu ühist poliitikat, et soodustada arengumaade säästvat arengut
                  2
               . Kavandatav heakskiit soodustab ka läbirääkimiste lõpuleviimist Doha arengukava teenuseid käsitleva osa üle.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               Õiguslik alus
            
            
               
                  Kavandatud nõukogu otsuse õiguslik alus on Euroopa Liidu toimimise lepingu (edaspidi „ELi toimimise leping”) artiklid 91 ja 100 ning artikli 207 lõike 4 esimene lõik koostoimes artikli 218 lõikega 9.
               
            
            
               ELi toimimise lepingu artikli 218 lõikega 9 on ette nähtud, et nõukogu võtab komisjoni või liidu välisasjade ja julgeolekupoliitika kõrge esindaja ettepaneku põhjal vastu akti vastuvõtmist käsitleva otsuse, millega määratakse kindlaks rahvusvahelise lepingu alusel loodud organis liidu nimel võetavad seisukohad, kui asjaomasel organil tuleb vastu võtta õigusliku toimega akt. Kõnealust sätet kohaldatakse teiste WTO liikmete poolt teatatud soodustuste heakskiitmise suhtes, kuna otsuse võtab vastu ELi õigusi ja kohustusi mõjutava rahvusvahelise lepingu alusel loodud organ (teenustekaubanduse nõukogu).
            
            
               Kavandatud soodustused on seotud teenustekaubanduse üldlepingus sisalduvate kohustustega ja võivad käsitleda kõiki teenuste sektoreid, sealhulgas ka transporditeenuseid. Seepärast kuulub kavandatud otsus ELi toimimise lepingu artiklite 91 ja 100 ning artikli 207 lõike 4 esimese lõigu kohaldamisalasse.
            
            
               3.MÕJU EELARVELE
            
            
               
                  Ettepanek ei mõjuta eelarvet.
               
            
            
               4.MUUD KÜSIMUSED
            
            
               Rakenduskavad ning järelevalve-, hindamis- ja aruandluskord
            
            
               
                  Teiste WTO liikmete poolt vähim arenenud riikide suhtes kohaldatava sooduskohtlemise heakskiitmine ei käivita rakendusprotsessi ELis.
               
            
            
               2015/0156 (NLE)
            
         
         
            
               Ettepanek:
            
            
               NÕUKOGU OTSUS,
            
            
               millega määratakse kindlaks Euroopa Liidu nimel Maailma Kaubandusorganisatsiooni teenustekaubanduse nõukogus võetav seisukoht seoses WTO liikmete poolt teatatud selliste soodustuste heakskiitmisega, mida kohaldatakse vähim arenenud riikide muude kui teenustekaubanduse üldlepingu XVI artiklis kirjeldatud teenuste ja teenuseosutajate suhtes
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikleid 91 ja 100 ning artikli 207 lõike 4 esimest lõiku koostoimes artikli 218 lõikega 9,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Maailma Kaubandusorganisatsiooni (edaspidi „WTO”) asutamist käsitleva Marrakechi lepingu IX artiklis on sätestatud kord erandite tegemiseks nimetatud lepingu lisades 1A, 1B või 1C ja nende lisades sisalduvatest mitmepoolsetest kaubanduslepingutest.
            
            
               (2)Esitatud on taotlus, et teha erand, mis võimaldaks WTO liikmetel kohaldada sooduskohtlemist liikmeks olevate vähim arenenud riikide teenuste ja teenuseosutajate suhtes, ilma et sellist kohtlemist võimaldataks kõigist teistest WTO liikmesriikidest pärit sarnaste teenuste ja teenuseosutajate suhtes, kaldudes erandkorras kõrvale teenustekaubanduse üldlepingu II artikli lõike 1 kohasest kohustusest. Nõukogu 14. detsembri 2011. aasta otsusega (2012/8/EL) võeti vastu liidu seisukoht, millega toetatakse erandi tegemist.
            
            
               (3)WTO ministrite 17. detsembri 2011. aasta otsuse, millega antakse WTO liikmetele õigus kohaldada 15 aastase ajavahemiku jooksul sooduskohtlemist liikmeks olevate vähim arenenud riikide teenuste ja teenuseosutajate suhtes, lõigetes 1 ja 2 nähakse ette, et vastavalt kõnealusele erandile sooduskohtlemist kohaldavad liikmed esitavad teenustekaubanduse nõukogule teate ning muude kui teenustekaubanduse üldlepingu XVI artiklis kirjeldatud meetmete suhtes kohaldatava sooduskohtlemise tingimuseks on teenustekaubanduse nõukogu heakskiit vastavalt oma menetlustele.
            
            
               (4)Nõuet, et kõnealustel meetmetel peab olema teenustekaubanduse nõukogu heakskiit, korrati WTO ministrite 7. detsembri 2013. aasta otsuse punktis 1.3.
            
            
               (5)Teiste WTO liikmete kohaldatavate selliste soodustuste heakskiitmine, mida kohaldatakse liikmeks olevate vähim arenenud riikide teenuste ja teenuseosutajate suhtes, on Euroopa Liidu arengueesmärkide huvides ja soodustab läbirääkimiste lõpuleviimist Doha arengukava teenuseid käsitleva osa üle.
            
            
               (6)Seetõttu on vajalik määrata kindlaks seisukoht, mille liit võtab teenustekaubanduse nõukogus, et kiita heaks WTO liikmete poolt muude kui teenustekaubanduse üldlepingu artiklis XVI kirjeldatud meetmete suhtes kohaldatav sooduskohtlemine,
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Liidu seisukoht WTO teenustekaubanduse nõukogus on toetada WTO liikmete sellise sooduskohtlemise heakskiitmist, mida kohaldatakse vähim arenenud riikide muude kui teenustekaubanduse üldlepingu XVI artiklis (Turulepääs) kirjeldatud teenuste ja teenuseosutajate suhtes kooskõlas WTO ministrite 7. detsembri 2013. aasta otsusega (WT/L/918). 
            
            
               Kõnealuse seisukoha esitab Euroopa Komisjon.
            
            
               Artikkel 2
            
            
               Käesolev otsus jõustub selle vastuvõtmise päeval.
            
            
               Brüssel,
            
         
         
            
               
                     Nõukogu nimel
               
               
                     eesistuja
               
               
                     […]
               
            
         
         
            
                  
                     (1)
                  Erand on WTO peanõukogu / ministrite konverentsi antav luba teha ajutiselt erandeid teatavatest WTO tavapäraselt kehtivatest kohustustest.
               
               
                  
                     (2)
                  ELi toimimise lepingu artiklid 205 ja 206 ning ELi lepingu artikkel 21.